कहा जाता है कि समाज में शक्ति की प्रतीक नारी के प्रति संवेदनाओं का विस्तार जरुरी है। जिस तरह हम नवरात्रि में मातृशक्ति के अनेक स्वरूपों का पूजन करते हैं, उनका स्मरण करते हैं, उसी प्रकार नारी के गुणों का हम सम्मान करें। परिवार में रहने वाली माता, पत्नी, बेटी, बहन या अन्य रिश्तों में हम शक्ति गुण ढूंढें और उनका सम्मान करें। इसलिए कि नारी में जितनी शक्ति, ऊर्जा, दृढ़ता और समर्पण होता है, उसका पुरुष में सर्वथा अभाव होता है। आज नारी अपनी दृढ़ इच्छाशक्ति से ही समाज में स्वयं को स्थापित कर सकी है। शास्त्रों ने इसी मातृशक्ति की आराधना के लिए हमें साल में 9 विशेष दिन दिए हैं। देखा जाए तो वास्तव नौ-दुर्गा के ये दिन नारी शक्ति के सम्मान का उत्सव है। दुर्गा पूजा का ये उत्सव नारी को अपने स्वाभिमान और शक्ति का स्मरण कराता है, साथ ही समाज के अन्य शक्ति केंद्रों को भी नारी शक्ति के सम्मान के लिए प्रेरित करता है।